Imtella' Ġunju 14, 2021 Rapport: Antonia Micallef Il-mexxejja tal-pajjiżi msieħba fin-NATO qed jiltaqgħu għal summit fi Brussell. Is-Segretarju Ġenerali tal-organizazzjoni ħeġġeġ lill-membri biex jirrispondu għaż-żieda fil-kapaċitajiet militari taċ-Ċina. Waqt li stqarr li l-alleanza ma tridx gwerra bierda maċ-Ċina, qed ikun irrappurtat li fi tmiem is-summit se tinħareġ stqarrija li tiddeskrivi l-imġiba taċ-Ċina bħala sfida sistematika. Is-Segretarju Ġenerali tal-Alleanza tat-Tramuntana, Jens Stoltenberg qal li s-summit ta' dawn il-jiem fi Brussell hu mument kruċjali għan-NATO. Hija wkoll l-ewwel laqgħa tal-alleanza li għaliha qed jattendi l-President tal-Istati Uniti, Joe Biden mindu nħatar President. In-NATO hija alleanza politika u militari b'saħħitha bejn 30 pajjiż Ewropew u Amerikan. Twaqqfet wara t-Tieni Gwerra Dinjija biex tilqa' għat-theddida tal-komuniżmu. Fl-aħħar snin kienet taħt pressjoni peress li diversi mexxejja ddibattew il-funzjoni tagħha u l-iffinanzjar. It-tensjoni żdiedet waqt il-presidenza ta' Donald Trump li lmenta mill-kontribut finanzjarju li jagħtu l-Istati Uniti u tefa' dubju fuq l-impenn tal-Istati Uniti biex jiddefendu lill-imsieħba Ewropej. Is-suċċessur tiegħu, il-President Joe Biden iżda għamilha ċara li n-NATO hija kruċjali għall-interessi Amerikani.